**PASKAIDROJUMA RAKSTS**

**Madonas novada pašvaldības saistošajiem noteikumiem Nr. 15**

**“Pabalsts krīzes situācijā saistībā ar Covid–19 izplatību”**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Projekta nepieciešamības pamatojums | Madonas novada pašvaldības saistošo noteikumu projekts “Pabalsts krīzes situācijā saistībā ar Covid-19 izplatību" (turpmāk – saistošie noteikumi) izstrādāts saskaņā ar Sociālo pakalpojumu un sociālās palīdzības likuma 36. panta sesto daļu, ar kuru pašvaldībai dots deleģējums, izdodot saistošos noteikumus, noteikt pabalsta krīzes situācijā mērķi, apmēru, piešķiršanas un izmaksas kārtību.  Sociālo pakalpojumu un sociālās palīdzības likuma (turpmāk – Sociālais likums) Pārejas noteikumu 37.2 punktā norādīta atsauce uz Sociālā likuma Pārejas noteikumu 37.1 punkta 1. apakšpunktā noteikto, tas ir, pašvaldība piešķir un izmaksā no pašvaldības budžeta līdzekļiem mājsaimniecībai vai atsevišķai personai mājsaimniecībā šā likuma [35.](https://likumi.lv/ta/id/68488#p35) panta otrās daļas 2. punktā noteikto pabalstu krīzes situācijā pašvaldības saistošajos noteikumos noteiktajā apmērā. Pabalstu krīzes situācijā, piešķir, ja samazinājušies vai ir zaudēti ienākumi saistībā ar Covid-19 izplatību izsludinātās ārkārtējās situācijas dēļ.  Covid-19 infekcijas izplatības pārvaldības likuma 24.panta pirmajā un otrajā daļā noteikts, ka saistošos noteikumus saistībā ar Covid-19 infekcijas izplatību un paskaidrojuma rakstu izsludina, tos publicējot oficiālajā izdevumā "Latvijas Vēstnesis", tie stājas spēkā nākamajā dienā pēc to izsludināšanas.  2021. gada 11. oktobrī valstī izsludināta ārkārtēja situācija saistībā ar Covid-19 izplatību, kā arī noteikti ierobežojumi tautsaimniecībā, noteikts regulējums attiecībā uz prasību pakalpojumu sniegšanai klātienē atsevišķās nozarēs ar sadarbspējīgu vakcinācijas vai pārslimošanas sertifikātu. Šajā situācijā daudzu sfēru darbinieki var palikt bez darba, nonākt dīkstāvē, var tikt atstādināti no darba bez darba algas saglabāšanas, līdz ar to daudzas mājsaimniecības var palikt bez līdzekļiem pamatvajadzību nodrošināšanai, tāpēc nepieciešams izdot saistošos noteikumus, lai noteiktu vienotu pabalsta krīzes situācijā saistībā ar Covid-19 izplatību piešķiršanas kārtību un apmēru visā Madonas novada teritorijā. |
| 2. Īss projekta satura izklāsts | Saistošajos noteikumos noteikts pabalsta krīzes situācijā saistībā ar Covid-19 izplatību apmērs, piešķiršanas un izmaksas kārtība. Paredzēts, ka pabalstu piešķir personai laikposmā, kad valstī ir izsludināta ārkārtējā situācija sakarā ar Covid-19 izplatību un normatīvajos aktos noteiktajā laikā pēc ārkārtējās situācijas beigām.  Noteikumu projektā noteikti nosacījumi pabalsta saņemšanai un pabalsta apmērs, lai nodrošinātu Madonas novada iedzīvotājiem nepieciešamo atbalstu krīzes situācijā saistībā ar Covid-19 izplatību. Saistošajos noteikumos noteikts to spēkā stāšanās laiks. |
| 3. Informācija par plānoto projekta ietekmi uz budžetu | Projektam ir ietekme uz pašvaldības budžetu.  Madonas novadā 2020. gadā Covid-19 krīzes pabalstam izlietoti 13097 *euro,* bet 2021. gada pirmajā pusgadā 2600 *euro*. Lubānā – 2020. gadā neizmaksāja nevienu pabalstu saistībā ar Covid-19 krīzi, 2021. gadā – izmaksāja vienai personai 100 *euro*, Cesvainē 2020. gadā – 1924,28 *euro*, 2021. gadā nav izmaksāts neviens pabalsts, Ērgļos 2020. gadā izmaksāti 20520 *euro*, bet 2021. gadā – 1920 *euro*.  Sociālā dienesta budžetā Covid-19 krīzes pabalsta nodrošināšanai no 2021. gada 1. jūlija līdz 2021. gada 31. decembrim finanšu līdzekļi nav plānoti.  Ņemot vērā Covid-19 infekcijas izplatību, iespējams, šī pabalsta saņēmēju skaits palielināsies, būs nepieciešami papildus līdzekļi sociālo dienestu budžetos.  Lai daļēji kompensētu pašvaldību izdevumus pabalsta krīzes situācijā izmaksai, valsts nodrošinās pašvaldībām mērķdotāciju izdevumu segšanai 50 % apmērā no 2021. gada 1. jūlija līdz 2021. gada 31. decembrim izmaksātā pabalsta apmēra, bet ne vairāk kā 75 *euro* vienai personai mēnesī un pabalsta palielinājuma – 50 *euro* mēnesī par katru bērnu līdz 18 gadu vecumam. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Saistošie noteikumi neietekmēs uzņēmējdarbības vidi pašvaldības teritorijā. |
| 5. Informācija par administratīvajām procedūrām | Saistošo noteikumu izpildi nodrošinās Madonas novada pašvaldības sociālie dienesti – Madonas novada pašvaldības Sociālais dienests, Cesvaines Sociālais dienests, Lubānas novada sociālais dienests, Ērgļu novada pašvaldības sociālais dienests.  Saistošo noteikumu izpildes nodrošināšanai nav nepieciešams veidot jaunas darba vietas vai paplašināt esošo institūciju kompetenci, pabalsta izmaksa tiks īstenota esošo institūciju un cilvēkresursu ietvaros. |
| 6. Informācija par konsultācijām ar privātpersonām | Konsultācijas ar privātpersonām nav notikušas. |

Domes priekšsēdētājs A.Lungevičs